Det bliver nemmere at være øbo, når man skal have levet EKG-hjertediagram. For fra 1. oktober skal morsingboer ikke længere til Thisted, når der skal laves en strimmel over patienternes hjerterytmer. Siden marts 2016 har Morsø Kommune og Region Nordjylland samarbejdet om en blodprøvetagningsfunktion i Morsø Sundhedshus. Samarbejdet betyder, at et antal kommunale sygeplejersker er dedikeret til blodprøvetagning to dage om ugen. Region Nordjylland køber sygeplejersketimer hos Morsø Kommune, og stiller prøvetagningslokale og udstyr til rådighed og afholder udgifter til forbrug, rengøring mv. Det har dog vist sig, at der er et potentiale for at udnytte kapaciteten i samarbejdsaftalen til ligeledes at foretage EKG-optagelser, der er en metode til at måle hjertets rytme. Det er en undersøgelse både hjertepatienter og andre borgere kan have brug for. – Morsingboerne får her et godt tilbud med EKG-optagelser i Morsø Sundhedshus fremfor en køretur til Thisted. For den enkelte betyder det ikke noget, om det er regionen eller kommunen, som står for sundhedstilbuddet. Derfor er det godt, at det nu har vist sig muligt at udvide tilbuddet i samarbejde med regionen, siger Hans Ejner Bertelsen, borgmester i Morsø Kommune. Tilbuddet ventes at træde i kraft til oktober. Inden da skal de kommunale sygeplejersker have gennemgået en teoretisk og praktisk uddannelse via Klinisk Biokemisk Afsnit på Regionshospital Nordjylland, Thisted. – Det glæder mig, at vi nu kan bygge videre på de gode erfaringer fra samarbejdet om blodprøvetagningen, så flere hjertepatienter og andre borgere nu også kan få et tilbud om EKG-optagelser lokalt, siger regionsrådsformand Ulla Astman (S). Aftalen omfatter alle mobile og selvhjulpne borgere over 10 år, som skal have taget en EKG-optagelse, der er rekvireret af sygehuset, psykiatrien eller egen læge.
Morsingboer skal ikke længere til Thisted for at få lavet et EKG - forsøg bliver permanent fra oktober.